Papersnake/gushiwen huggingface dataset:
谢湖州太守王成之给事送百花春糟蟹
杨万里（宋代）

乌衣巷里批敕手，整顿乾坤渠尽有。
天风吹入水精宫，一夜阳和遍花柳。
爱杀苕溪波底云，揉云酿出蒲萄春。
更挼百花作香尘，小槽溅破真珠痕。
一杯吸尽太湖月，郡斋忽念山中客。
远浇白首草玄人，伯雅仲雅俱清绝。
一不不肯遣长须，却遣郭索持尺书。
二执戈者争走趍，登彼糟丘劝腹腴。
可怜郭索与陆諝，不傍贵人热门户。
却访诚斋老病翁，多谢苕溪贤地主。
麈尾诗
萧察（南北朝）

匣上生光影，毫际起风流。本持谈妙理，宁是用椎牛。
虎暴二首 其一
刘克庄（宋代）

趫捷超山径，咆哮啖土墙。昔无当道卧，今有税人场。

班特归栏早，韩卢入窦忙。四方多伏弩，未可恃雄强。
中秋招叶子谦
王铚（宋代）

堂上月已满，樽中酒更空。
故人眇何许，出门惟清风。
不如一夕饮，所至皆能同。
悄然望玉杵，无声桂影中。
和吴伯承提宫孟冬风雨
杨万里（宋代）

旧雨新更寒，昼歇夜复陨。
我行十日泥，屦迹故未泯。
吟声正酸十，已似琴促轸。
更遭雪作祟，不由弦不紧。
与公无诗债，何得便见窘？
半生领盛名，一面辱倾囷。
眼底过浮云，谁见柳下悯？
觅句许奇阴，有底恼肝肾。
开怀爱我多，落笔为渠尽。
独怜禾头湿，可叹不可哂。
岁暮感怀十首以馀年谅无几休日怆已迫为韵 其三
陆游（宋代）

我壮已早衰，晨镜每惆怅。药物姑自持，耆老曷敢望。

造物有乘除，贫悴博无恙。归乡更多感，朋旧尽凋丧。

客来多避席，谓我丈人行。此意讵敢忘，报子以直谅。
送襄阳李尚书
李益（唐代）

天寒发梅柳，忆昔到襄州。树暖然红烛，江清展碧油。

风烟临岘然，云水接昭丘。俗尚春秋学，词称文选楼。

都门送旌节，符竹领诸侯。汉沔分戎寄，黎元减圣忧。

时追山简兴，本自习家流。莫废思康乐，诗情满沃洲。
风流子（政和间过延平，乡溪阁落成，席上赋）
张元干（宋代）

飞观插雕梁。凭虚起、缥缈五云乡。对山滴翠岚，两眉浓黛，水分乡派，满眼波光。曲栏干外，汀烟轻冉冉，莎草细茫茫。无数钓舟，最宜烟雨，有如图画，浑似潇湘。

使君行乐处，秦筝弄哀怨，云鬓分行。心醉一缸春色，满座疑香。有天涯倦客，尊前回首，听彻伊川，恼损柔肠。不似碧潭乡剑，犹解相将。
西归舟中怀通泰诸君
吕本中（宋代）

一双一只路傍堠，乍有乍无天际星。乱叶入船侵破衲，疾风吹水拥枯萍。

山林何谢难方驾，诗语曹刘可乞灵。酒碗茶瓯俱不厌，为公醉倒为公醒。
华佗治病
陈寿（魏晋）

佗行道，见一人病咽塞，嗜食而不得下，家人车载欲往就医。佗闻其呻吟，驻车往视，语之曰：“向来道边有卖饼家，蒜齑大酢，从取三升食之，病自当去。”即如佗言，立吐蛇一枚，县车边，欲造佗。佗尚未还，小儿戏门前，逆见，自相谓曰：“似逢我公，车边病是也。”疾者前入坐，见佗北壁县此蛇辈约以十数。
句容道中即事
李龏（金朝）

秋风漠漠吐寒云，田熟家家将赛神。山下女郎歌满野，一双长箭系红巾。
送王炼师
鲍溶（唐代）

圣母祠堂药树香，邑君承命荐椒浆。风云大感精神地，

雷雨频过父母乡。尽日一川侵草绿，回车二麦绕山黄。

野人久会神仙事，敢奏歌钟庆万箱。
题舫斋
汤莘叟（宋代）

谁人能使陆行舟，涉水宁无险覆忧。
日照檐楹帆影动，风摇窗户橹声柔。
梦回渭水清新句，歌罢浯溪欸乃愁。
更看霜天晴夜月，幌然如过洞庭秋。
吊辨才二首
周文璞（宋代）

坡使参寥滴奠茶，定将老泪湿烟霞。
谁知走入灵山队，又对闲人说法华。
和赵行之三首
王炎（宋代）

未暖柳梢绿，已暖花梢红。
胸次有天和，本与春意同。
士戒溺于欲，物忌居其雄。
西山有理窟，一室惟清风。
幽居杂兴 其三
白玉蟾（宋代）

月来佐酒如随牒，花自从诗各寄名。尽把烟霞归节制，闲中排日听泉声。
钱茂才自浙中来访备述其途次之阻赋此送之
卢龙云（明代）

有客来东海，衣冠旅望同。凄凉家难后，漂泊路岐中。

桂玉知难继，兰金强未通。鸰原翻自苦，鲋辙岂应穷。

旧物青毡尽，新愁绿醑空。尘埃宁物色，羽翼困天风。

似尔犹蓬转，伊余但桂丛。怜才偏有意，振滞却无功。

一饭王孙去，他时重阿蒙。
题画
唐寅（明代）

春风修禊忆江南，酒榼茶垆共一担。
寻向人家好花处，不通名姓即停骖。
至赵庄镇舍轿乘马二首 其一
孔武仲（宋代）

淮康望夷门，驿舍犹六七。我车嗟已劳，我马亦太逸。

朝来天色好，辉焕川上日。郊原莽而苍，生意密如栉。

农飧颇顺适，昼气更盈溢。抠衣就鞍鞯，前引以一卒。

驰提历湾纡，林木荣枣栗。豁然就平旷，天壤合为一。

稍过王务陂，陂长水波阔。惊风摇澎湃，凫鸭语啾唧。

却思在江湖，双橹更轻疾。川陆虽不同，吾心两无必。

匆匆背乡井，琐琐干禄秩。功名未及试，行役甘于蜜。

安得摆羁牵，优游老蓬荜。
题曹夔音仿董邦达匡庐图
弘历（清代）

山不巃嵷偏峻极，水惟停蓄故奔湍。引予逸兴寻溪路，抚彼长奔爱夏寒。

鹿柴鱼梁皆得趣，澹妆浓抹总宜看。漫因形似评荆董，刻楮工夫有底难。
六十自遣六首 其二
周在镐（清代）

四十生儿不算迟，六旬预算抱孙儿。含饴有望难如愿，传砚须知尚待时。

老子虽无诒后谷，女孙也会解人颐。年诚可向情天借，伫见麒麟手抱持。
艮岳百咏 极目亭
李质（唐代）

千里飞鸿坐上看，山川风月在凭栏。不知地占最高处，但觉恢恢天宇宽。
题二乔手卷二绝 其二
陆文圭（元代）

小郎斫案怒生嗔，亚婿提兵算若神。借使横江风不便，可能铜雀锁佳人。
喜雨与汪伯谐刘希贤吴原博同寅联句 其四
程敏政（明代）

满院凉风透葛衣，雨馀轻扇不须挥。斋居静觉心无累，吟榻清期愿不违。

瓦鼎日长烟篆袅，铜壶天远漏声稀。莱羹茗盌同三宿，诗阵堂堂未解围。
依韵和郭祥正秘校遇雨宿昭亭见怀
梅尧臣（宋代）

君乘瘦马来，骨竦毛何长。
下马与我语，满屋声琅琅。
一诵庐山高，万景不得藏。
出没望林寺，远近数鸟行。
鬼神露怪变，天地无炎凉。
设令古画师，极意未能详。
诵说冒雨去，夜宿昭亭傍。
明朝有使至，寄多惊俗章。
吾观桔槔论
李士瞻（元代）

吾观桔槔论，力鲜功倍钧。如何端木氏，乃见汲者嗔。

哲王肇先端，辛苦贻子孙。圣人贵万全，小利曷足云。

偭彼憸人徒，启此侥倖门。海艘岁万漕，便利毋与伦。

至今百馀年，不复事讨论。遂使奸雄徒，窥测见本根。

炎方多长蛇，时效猛虎蹲。兵交十年来，气运固有因。

圣人尚包荒，政令务因循。乃知尧舜理，乾纲是宽仁。

昔尝赋车攻，会同如星奔。仰观千载前，谁能继先尘。

嵩灵诞嘉祥，降此甫与申。方叔及召虎，圣人周宣君。

中兴眉睫间，河岳亦精神。我皇以武姿，哀痛怛下陈。

茂哉垂九叶，度建万国春。窜伏恐已逸，安能睹乾坤。

执笔等太史，磨崖勒雄文。
代书寄京洛旧游
戴叔伦（唐代）

今年十月温风起，湘水悠悠生白蘋.欲寄远书还不敢，却愁惊动故乡人。
舟次江口
胡宿（宋代）

香吹生兰渚，飞霜下荻州。月波清浸夜，天幕冷垂秋。

远屿迎潮没，寒烟护水浮。冲歌来泽畔，知是采菱舟。
送乌程王明府贬巴江
包何（唐代）

一片孤帆无四邻，北风吹过五湖滨。

相看尽是江南客，独有君为岭外人。
次韵刘景明寄诗求近作
王庭圭（宋代）

道边垂柳绿阴阴，马上携书阅古今。陋巷岂无人载酒，他乡谁是子知音。

鲲鹏未化风云外，江海相思岁月深。远寄雕章觅新句，穷愁唯有苦寒吟。
此中真意亭閒赋
郑潜（明代）

虚亭无户牖，三面是青山。林影斜晖外，泉声夜雨寒。

浮云时去住，独鹤自知还。会得此中意，澹然心事閒。
满江红 和李参政壁惠生日
魏了翁（宋代）

物象芸芸，知几许、功夫来格。更时把、荷衣芰制，从容平熨。

云淡天空诗献状，竹深花静机藏密。对窗前、屏岫老仪刑，真颜色。

商古道，谁俦匹。评今士，谁钧敌。向平舟问雁，久间霜翮。

枰上举棋元不定，磨边旋蚁何曾息。傥天公、有意要平治，饶华发。
句 其三
米芾（宋代）

金山醉归江月出，瓜洲汹涌寒潮入。
踏莎行 别道友游白鹿观
王哲（金朝）

游吹灯，中有作。离暂别休疑却。游白鹿观头看，前便是成行脚。游归来，霄为约。丝不断真嬉谑。诚语朴决重欢，间紧把猿儿缚。
村居酒熟偶无肉食煮菜羹饮酒
陆游（宋代）

歌凤伥伥类楚狂，畏牺龊龊笑蒙庄。
著书幸可俟後世，对客从嗔卧大床。
三亩青蔬了盘箸，一缸浊酒具杯觞。
丈夫穷达皆常事，富贵何妨食万羊。
唐多令
周密（宋代）

敧沈听西风。蛩阶月正中。弄秋声、金井孤桐。闲省十年吴下路，船几度、系江枫。
辇路又迎逢。秋如归兴浓。叹淹留、还见新冬。湖外霜林秋似锦，一片片、忍题红。
病鹤行
唐庚（宋代）

鹤兮鹤兮何处来，秋江静兮芦花开。波痕侵月白皑皑，千声万声鸣哀哀。

不飞不翔不饮啄，骨瘠棱棱瘦如削。冰姿玉质仅生存，雪羽霜毛半零落。

鹤兮鹤兮何郁郁，我知尔是冲天物。芝田就养孤高情，瑶池洗出神仙骨。

传闻仙岛冥冥中，水晶甃作蓬莱宫。祥烟瑞雾常濛濛，好将六翮抟仙风。
赠张质山人
姚合（唐代）

先生居处僻，荆棘与墙齐。酒好宁论价，诗狂不著题。

烧成度世药，踏尽上山梯。懒听闲人语，争如谷鸟啼。
游罨画溪
曾协（宋代）

罨画声名远近知，水光花影巧相宜。
不知此去几多日，重见斓斑似旧时。
天台道中闻天香写赠胡仲宾
李孝光（元代）

万斛天香夜气收，晓风凉月酿清秋。诗人试与评花品，定是人间第一流。
尚长道见和次韵二首
周必大（宋代）

诗成蜀锦粲云霞，宫样宜尝七宝茶。
压倒柳州甘露饮，洗空梅老白膏芽。
睡魔岂是惊军将，茗战都缘避作家。
怪底清风失炎暑，朝来吉甫诵柔嘉。
暑中偶怀江上舟行 其二
黄裳（宋代）

水光中更有天光，俯仰游人在混茫。自许纤毫无一点，那堪乘兴得潇湘。
诸奚续采菡萏助华增艳感而再赋三律 其二
郭之奇（明代）

霓裳百道染虚明，霞綵纷纷散赤城。秦女卷衣当露叶，洛妃牵袜倚霜茎。

已教赠药将移志，能使歌菱忽变声。不信离群如有恨，幽窗看取碧丝萦。
丁卯岁归仰天坞故山（二首）
海岱（明代）

萍逢江汉上，曾似此林居。
引水涵云窦，编花护草庐。
雨香孤径竹，风冷半畦蔬。
曾侍山中石，还开案上书。
句
詹琰夫（宋代）

可怜戴工部，独树不成林。
临桂白云洞
李时亮（宋代）

□崖高瞰白云溪，洞穴通天路崄巇。雨未作霖天下旱，玉龙蟠此少人知。
颂古三十一首
释安永（宋代）

一刀两段绝譊讹，天下禅和不奈何。
头戴草鞋重漏泄，知恩者少负恩多。
张柔直知郡挽诗二首
李弥逊（宋代）

世路狐狸正急贤，并游长恐着鞭先。
龚黄政术江湖上，贾马声名雨露边。
白发空违三斧养，青衿独抱一经传。
伤心才大难为用，不为酸风说泫然。
偈颂一百零二首
释绍昙（宋代）

父不慈，子恶毒。
热血相喷，痛拳相{上祝下土}。
不共戴天雠，推入阿鼻狱。
此冤此恨与谁论，海月山云亦断魂。
春倚
何士埙（明代）

春倚枝头怅旧新，那堪水石更粼粼。书空已悟从前事，问影偏怜此日身。

饮涧可知麋性乐，餐霞转觉道情亲。泉声悬树涓涓响，崖畔谁来方隐沦。
谢赐御书诗五言十二韵
苏颂（宋代）

圣学天攸纵，宸文日又新。
因摛镂牙管，分赐挈囊臣。
玉几繙经暇，瑶宫锡宴辰。
清躬忘旰食，睿藻出丝纶。
才赏唐词客，人称贺季真。
开编掇风什，洒翰落霜筠。
楷法前无古，书评妙入神。
良惭孤陋甚，获对宠光频。
得异登床诮，藏过韫匵珍。
护持同始卒，荷戴等穹旻。
职幸联簪笔，忧常念负薪。
惟勤黄卷业，仰答大君仁。
凉轩
柳说（宋代）

潇洒幽轩好，清间令尹才。
庭虚走泉响，门静对山开。
夏可捐班扇，风如到楚台。
羡君成吏隐，终日远纷埃。
赠尤检正四首
赵蕃（宋代）

多书如邺侯，读书如张巡。
一代信不数，吾身见能亲。
门墙虽云旧，踪迹乃若新。
政以沅湘远，无由书疏频。
卜算子（立春日赋）
汪莘（宋代）

夏则饮红泉，冬则餐红术。一片新春入手来，不费些儿力。

春在水无痕，春在山无迹。李白桃红未吐时，好个春消息。
南歌子·琥珀装腰佩
苏轼（宋代）

琥珀装腰佩，龙香入领巾。只应飞燕是前身。共看剥葱纤手、舞凝神。
柳絮风前转，梅花雪里春。鸳鸯翡翠两争新。但得周郎一顾、胜珠珍。
骊山（一作途经骊山（一作望华清宫感事）
许浑（唐代）

闻说先皇醉碧桃，日华浮动郁金袍。风随玉辇笙歌迥，

云卷珠帘剑佩高。凤驾北归山寂寂，龙旟西幸水滔滔。

贵妃没后巡游少，瓦落宫墙见野蒿。
送李济之令泰和
李濂（明代）

为避缁尘染绣衣，羁栖灊沔日相依。
深春几伴看花醉，小艇时陪泛月归。
潘岳词章仍出宰，匡衡心事已多违。
庐山彭蠡曾游地，莫滞双凫入汉畿。
添声杨柳枝
贺铸（宋代）

九曲池头三月三。柳毵毵。香尘扑马喷金衔。涴春衫。

苦笋鲥鱼乡味美，梦江南。阊门烟水晚风恬。落归帆。
海南百果相续多中土所无纪以绝句 其八
陈宝琛（清代）

蛮加佔毕兰，恐亦流连类。兰鲍慎所居，吾宁屏弗试。
山西妇女尽在门首街市间坐蒲团吃饭作活即事一首
温权甫（清代）

房中不坐坐蒲团，白碗持来日两餐。时有馀闲勤针指，红帮剪样话多端。
沛翁以樽酒见惠赋谢
景安（清代）

西风吹鬓冷，凉月入怀虚。树杪秋声寄，篱边菊影疏。

饮缘无酒戒，病岂仗医除。开瓮欣何以，陶然醉有余。
送赵升卿之韶幕
梅尧臣（宋代）

舟车历尽险，风物乃还君。
俎肉应多味，虞韶不复闻。
林鸣异音鸟，山冒欲晴云。
若吊张丞相，空祠旧近坟。
送沈昌时赴宁海令兼叙别二首 其一
朱松（宋代）

俯仰尘埃二十年，天涯初此试鸣弦。正缘五斗羞陶令，莫叹三江阻郑虔。

馋吏诛求何日餍，羸民凋瘵岂容鞭。故人便使来当路，终恐劳公自挽船。
句
舒坦（宋代）

忍看夜影分残月，别送秋声入晚风。
曲肱诗二十首
白玉蟾（宋代）

谪君尘世意徘徊，炼尽金丹待鹤来。
归去神霄朝玉帝，依前命我掌风雷。
寄题台州倅厅云壑
楼钥（宋代）

顷年登临赤城里，江绕城中万家市。
治中寄我云壑图，快读新诗眼如洗。
回思岁月如星流，念念飞空寻旧游。
披图哦诗想幽致，直欲携筇上山头。
闻有於菟在岑蔚，晚径寒鸦敢翔集。
几年榛棘蔽鼪鼯，一朝绝境从中出。
细路虽非五达康，萦回自觉阻且长。
万壑风烟开绝顶，一丘曲折於中藏。
老砂射日银星炯，梅峡含风襟袖冷。
千岩高下各异状，如障如锋亦如领。
天景须凭意匠营，山不在高仙则名。
规抚已定力未暇，他时会有滕王亭。
风浪隔阔天垂幕，安得叩门亲剥啄。
诗成梦到故山川，睡美不知钟鼓传。
竹林王氏索题 其三 剡溪钓月
许继（明代）

溪山明且秀，美景如越中。投竿属清夜，扁舟若乘空。

波流澄素光，丝纶飏微风。绝胜寒江上，急雪欺孤篷。
王伯敭所藏赵昌花四首梅花
苏轼（宋代）

南行度关山，沙水清练练。
行人已愁绝，日暮集微霰。
殷勤小梅花，仿佛吴姬面。
暗香随我去，回首惊千片。
至今开画图，老眼凄欲泫。
幽怀不可写，归梦君家倩。
文楼早朝柬程邦民诸公
刘炳（明代）

紫禁觚棱曙色微，五更三点听朝鸡。门开凤阙鸣鞭肃，驾备鸾舆簇仗齐。

玉座衮衣银烛烂，金罂汤饵翠帘低。小臣簪笔还朝晚，路绕芙蓉小苑西。
用送成父弟韵送周明甫赴补
赵蕃（宋代）

诏取咸知有定员，朋来争欲副招延。
扬眉欲竞将谁与，见敌能轻孰子先。
养志乡时惟负米，薄游今日暂求船。
男儿富贵须勤苦，笑我区区但眼前。
次陈生韵
周孚（宋代）

子肯来从我，尘沙两鬓黄。饥鹰那择肉，老雁尚随阳。

蠹简真堪怨，寒醅未易忘。嘐嘐浴沂老，吾敢笑渠狂。
茂陵封禅坛
王奕（元代）

祥符天子旧明堂，二丈丰碑宿草荒。
人世已非坛更是，摩挲老泪湿斜阳。
展先涧谷府君墓 其二
罗洪先（明代）

玄草乌芜后，青山自一丘。善和书遂逸，靖节诔空留。

生死同秦腊，悲欢在国谋。黄钟閟大雅，吾道几沈浮。
春日道中绝句
喻良能（宋代）

缭绕孤村一迳斜，绿杨深处有人家。
翠眉红颊墙头出，淡淡春山浅浅霞。
赠铅山余适正
朱履（宋代）

下邳先生头如雪，手把遗编未尝辍。曾吟孝行三百篇，转作蒙求义尤切。

朝廷求书遍海隅，不问簪缨与岩穴。先生亲写此书进，郡守封题献双阙。

可惜要路无知己，经年不报还蹉跌。或思慷慨诣公车，空守无金肘屡掣。

僦屋穷居县市西，生涯有路蒙鸠拙。图书满架不济用，门巷萧条空岁月。

去年相见衣不完，今年相见衣频结。奔波辛苦养妻子，未免长裾事干谒。

东邻右姓夸铜臭，西舍富儿称金埒。墙屋文绣竞纷华，盘馔腥膻恣罗列。

相逢徒解问寒温，谁把斗升济涸辙。才高学富老益贫，口中漫有张仪舌。

迩来闻说苦多病，闭门不出经时节。况当催暮岁峥嵘，朔风劲疾高冈裂。

城居柴米价转增，往往晨昏更悽屑。曾参居卫肘常见，夫子在陈粮亦绝。

古地圣贤贯如此，莫学儿曹暗悲咽。束薪斗米助朝炊，却恐庄周笑濡沫。
与王巡检
释印肃（宋代）

达磨非为后，瞿昙未是先。
当来无量劫，懒翁得自然。
偃金竹
释居简（宋代）

抉石霜虬小，金肤欠玉鳞。若虚终践实，宁屈不求伸。

瘦卷轮囷操，寒低伛偻身。筼筜旧模写，无此老精神。
发南康夜泊灨石中
耿湋（唐代）

倦客乘归舟，春溪杳将暮。群林结暝色，孤泊有佳趣。

夜山转长江，赤月吐深树。飒飒松上吹，泛泛花间露。

险石俯潭涡，跳湍碍沿溯。岂唯垂堂戒，兼以临深惧。

稍出回雁峰，明登斩蛟柱。连云向重山，杳未见钟路。
洗心吟
邵雍（宋代）

人多求洗身，殊不求洗心。
洗身去尘垢，洗心去邪淫。
尘垢用水洗，邪淫非能淋。
必欲去心垢，须弹无弦琴。
玉楼春 郑夫人将旋粤东，索余画小影，并题词以赠
孙莹培（清代）

闲庭秋色娱游目。桐荫桂香都不俗。湘帘高捲对黄花，消受人间清供福。

抟沙相聚浮踪托，听到骊歌怜索寞。它乡欲寄折枝难，应遣它阶前双鹤。
杨柳枝
温庭筠（唐代）

苏小门前柳万条，
毵毵金线拂平桥。
黄莺不语东风起，
深闭朱门伴舞腰。
浣溪沙
汪莘（宋代）

青女催人两鬓霜。自篘白酒作重阳。方壶老子莫凄凉。天地两重胡蝶梦，古今多少菊花香。只将破帽送秋光。
江上别石郎中
周敦颐（宋代）

落叶蝉声古渡头，渡头人拥欲行舟。
另离情似长江水，远亦随公日夜流。
送梵才大师归天台
刁约（宋代）

京洛风尘弊客裾，故山归去有精庐。
缀盂应供王城久，镂管赓吟友社馀。
衲拥兰芽新赐服，帙收贝叶旧翻收。
萧然壁观芝岩上，從此身名与世疏。
将离京师别李朝端陈伯奎二同年
陈泰（元代）

陈生射策未三十，笔箭如锋不破的。自古英雄感慨多，直比枭卢悬一掷。

文章有命不论巧，得丧穷通两何惜。吾州二妙真豪放，白璧明珠炯相望。

飞英已迈时辈先，通籍还兼伯兄行。霜蹄历块千里空，风采承恩九天上。

我辞君归春正晚，天风吹帆落花满。青冥浩荡南极深，白日波涛洞庭远。

感君惜别重徘徊，令我长歌激肝胆。云山之东佳气浓，磔裂华盖晶荧通。

纷纷鸾鹄好羽翼，莫笑垂翅南飞鸿。
警斋吴侍郎再和余送行及居厚弟诗各次韵
刘克庄（宋代）

曾听仙韶宴玉津，岂知金弹忽危身。
谁为高树凤凰语，无奈雕笼鹦鹉嗔。
拙射元非落雕身，村眉难比扫蛾人。
新裁白伫衣如雪，一点休教染洛尘。
庵壁题诗
许宣平（唐代）

隐居三十载，石室南山巅。静夜玩明月，清朝饮碧泉。

樵人歌垄上，谷鸟戏岩前。乐矣不知老，都忘甲子年。
题赵昌父山居八咏·苔竹轩
杨万里（宋代）

青士长得瘦，翠兄工买贫。
向来素爱者，已赚一诗人。
甘菊
史铸（宋代）

南阳佳种传来久，济用须知味若饴。
苗可代茶香自别，花堪入药效尤奇。
关山月
徐九皋（唐代）

玉塞抵长城，金徽映高阙。遥心万馀里，直望三边月。

霜静影逾悬，露晞光渐没。思君不可见，空叹将焉歇。
敦煌廿咏 其十五 三攒草咏
敦煌人作品（唐代）

池草三攒别，能芳二月春。绿苔生水嫩，翠色出泥新。

弄舞餐花蝶，潜惊触钓鳞。芳菲观不厌，留兴待诗人。
次韵祖择之登紫微阁二首
王安石（宋代）

漠漠秋阴护掖垣，青云只在两楹间。
宫楼唱罢鸡人远，门阙朝楹虎士闲。
华盖北瞻夭帝座，蓬莱东想道家山。
却惭久此随诸彦，文采初无豹一斑。
酬裴起居西亭留题（一作留赠）
武元衡（唐代）

艳歌能起关山恨，红烛偏凝寒塞情。

况是池塘风雨夜，不堪丝管尽离声。
得昭文李学士书报以二绝 其一
王禹称（宋代）

谪居不敢咏江蓠，日永门闲何所为。为谢昭文李学士，劝教枕藉乐天诗。
被使在蜀
张说（唐代）

即今三伏尽，尚自在临邛。归途千里外，秋月定相逢。
秋枝如残人
王安石（宋代）

秋枝如残人，颜色先憔悴。
微寒吹已空，性命一何脆。
宁当记畴昔，葩叶相妩媚。
岁行谁使然，好杀岂天意。
送梁知县之任永淳四首 其二
罗亨信（明代）

陛辞晓出禁城西，祖饯筵开听马嘶。绝域才华看旧著，永淳风月入新题。

牛刀大用当初试，凤鸟高骞且暂栖。瑚琏终为廊庙具，好施仁政化群黎。
题劳玉初学副釜麓归耕图 其一
徐坊（清代）

吾庐二黉下，南睇釜山顶。有田不得归，泛泛如萍梗。

去年经丧不，风尘恣顽犷。时移人事迁，衰泪下如绠。

披发还故山，去去事幽屏。空山寂无人，白云在高岭。
得郡后二首
林希逸（宋代）

君王分付为亲还，班路諠传忤要官。我但得归他不问，从来人道乞身难。
酸枣令刘熊碑诗
蔡邕（两汉）

碑云。
君讳熊。
字孟□。
广陵海西人也。
清越孤竹。
德牟产奇。
诚宜褒显。
昭其宪则。
乃相□咨度诹询。
采摭谣言。
刊□诗三章。
其辞曰。
清和穆铄。
实惟干巛。
惟岳降灵。
笃生我君。
服骨叡圣。
允钟厥醇。
诞生歧嶷。
言协典坟。
懿德震耀。
孝行通神。
动履规绳。
文彰彪缤。
成是正服。
以道德民。
绍兴亲享明堂二十六首
佚名（隋代）

惟我有宋，昊天子之。
三年卜祀，百世承基。
施及冲眇，奉牲以祠。
敢忘齐粟，偏举上信。
东廓公用石屋公韵见贻次答 其三
罗洪先（明代）

短棹归来月满川，洞云多在水声边。悔将白日淹尘土，坐对青松阅岁年。
立春后一日偶书
张嵲（宋代）

薄暮春风恶，黄尘涨远山。
冥冥林霭变，冉冉鸟飞还。
作客信多畏，依人足强彦。
飘扬它日意，回首鬓毛斑。
次韵答签判沈唐太丞应祈雨足
韩琦（宋代）

一雨滂沲过作霖，油云随祷极阴森。微诚未必回天意，灵答潜知渴众心。

瑞绝莫先惟在谷，价高难拟不论金。朝来田畯更相贺，犁下侵淫二尺深。
春帖子词·夫人阁十首
宋祁（宋代）

瑞历岁惟新，物华春可爱。
雪尽林弄姿，冰销水生态。
二月二十日再锁宿四绝
刘克庄（宋代）

忆昔初寒已拂衣，当时曾悔出山非。
而今老去都忘了，开尽荼梅尚未归。
句
杨蟠（宋代）

吏退更无人迹到，一天魂梦任游扬。
锦屏仙踪
陈约（明代）

赤城多奇峰，锦屏亦殊胜。不知何仙人，遗迹在幽径。

松霏洒石床，竹雪堕风磴。徘徊对岩花，忽送一声磬。
梅山宗老惠近诗明日自山中来访余尧城驿二首 其一
周紫芝（宋代）

梅山寄我近来诗，便恐诸郎气尽低。双井派中真法嗣，莫将轻比顺阇黎。
催租谣
胡贞干（清代）

八月冷风获未毕，老农在田吏在室。呼农尔来前，尔胡不知律。

悬官新政催科急，百里官粮限三日。南城豪弁虎而翼，前日圜扉辱徽纆。

西街旧宦居要职，昨日公庭被呵叱。谅尔小民不能匿。

吏色扬扬老农泣，牧豕儿归觅枣栗。
和孙明府怀旧山
雍陶（唐代）

五柳先生本在山，偶然为客落人间。
秋来见月多归思，自起开笼放白鹇。
出游不果
陆游（宋代）

天柱峰前水乱流，石棋渡口叶飞秋。
青鞋已是前身事，纵有篮舆亦嬾游。
送僧归越
杨亿（宋代）

中林宴坐赤髭繁，水月禅心出世间。
说法音同海潮震，随缘身世岳云闲。
曹溪嫡嗣多参见，碧落仙乡遍往还。
归去旧房秋色晚，润松枝偃雨苔斑。
腊月三日
孔武仲（宋代）

寒窗劲色晓覃覃，又见京华腊月三。
官渡梅花应照水，香清回首忆江南。
荆州即事药名诗八首
黄庭坚（宋代）

雨如覆盆来，平地没牛膝。
回望无夷陵，天南星斗湿。
句
田锡（宋代）

自知不是明时用，烂额焦头力谩多。
陈春渠先生过冬花庵话旧
奚冈（清代）

载酒红桥赋柳枝，廿年回首不堪思。图书已散江淹宅，荷芰应荒山简池。

往事孤云无定迹，旧交寒竹有真姿。知君老去情多感，不敢临风诵此诗。
相思寺迦叶佛脚迹诗
郭印（宋代）

巨迹相传岁已深，往来游客好追寻。
谁知此足本非履，胡不返身求佛心。
秋兴 其四
吕本中（宋代）

清秋风景昼平分，江外波涛惊夕曛。谁误唐家门架史，却来蓬夕市租文。

树禽惋惜一枝借，野兔何心三窟闻。只恐东南马力尽，祇应契伴驻寒云。
眼儿媚 玉簪花
陈璘（兰修）（清代）

金风作意碾琼英。点缀满秋庭。石畔娟娟，花边冉冉，月底亭亭。

绿云堆上■残雪，常共露华擎。惹袂偏香，簪鬟多韵，堕地无声。
寄庸之
王廷相（明代）

独游向天际，梦寐轸良朋。落木变霜霰，感兹岁华征。

一蹶辞金变，十载嗟流萍。白发不相贷，素志惭同盟。

忆昔共笔砚，岂彼怜肥轻。清世有馀怀，慕古垂英名。

礼乐企圣涂，钟鼎安足荣。仲尼没已邈，斯道谁予徵。

君也东观豪，适会况休明。何当挥朱弦，因之闻希声。
生查子（同前夏日即事）
晁补之（宋代）

永日向人妍，百合忘忧草。午枕梦初回，远柳蝉声杳。

藓井出冰泉，洗沦烦襟了。却挂小帘钩，一缕炉烟袅。
富枢密妙高堂
释宗杲（宋代）

妙高堂，随所至。
榜未悬，落第二。
似猛焰，藏蚊蚋。
拟随当，生妄计。
德云师，安有作。
在别峰，亦宽廓。
住佛地，何所吒。
我作铭，任图度。
同韩子苍游黄山观约高寿朋张公硕不至
释道潜（宋代）

驼裘跃马去翩翩，一舍逡巡箭脱弦。仙事未须穷传记，胜游聊为好山川。

穿林络石惊寒浏，缭白萦青对篆烟。惆怅能文二三子，操觚安得共周旋。
七言四韵十六首
张伯端（宋代）

休炼三黄及四神，若寻众药便非真。
阴阳得类归交感，二八相当自合亲。
潭底日红阴怪灭，山头月白药苗新。
时人要识真铅汞，不是凡砂及水银。
题鹿苑寺壁间记鲁简肃公罗汉见梦事
吴思齐（宋代）

是法本平等，无怠亦无敬。
如何证无生，却来见参政。
役所书事用山谷观化韵 其十二
赵鼎（宋代）

浩荡东风卷送春，娇莺雏燕谩争新。此心自有青山约，不是看花陌上人。
题金守正所藏谢君绩秋山读书图
郭钰（元代）

晴云日高澹林木，涧水萦回绕茅屋。白发何人似我閒，长日空茅把书读。

谢公湖海今倦游，乃知笔力老更遒。西山一点千仞秋，临风回首情悠悠。
花心动·紧心狷
王哲（金朝）

紧心狷，悟光阴、尘凡百年＊速。下手顿修，元本真灵，此日要除下屋。居家坑堑先须跳，将身已、便令孤宿。静无触。气财色酒，一齐＊逐。俗景般般绝欲。要舍尽爷娘，共妻骨肉。自在逍遥，落魄清闲，认取里头金玉。琼英瑶蕊花心动，放香味、满空馥郁。异光簇。祥辉结成九曲。
病中遣兴
倪应征（明代）

病中检点旧青囊，惯着芒鞋未忍藏。采药山中忘历日，秋风细细逐沧浪。
人日
戴复古（宋代）

自换端平新历日，眼看日月倍光辉。
南州有雪古来少，人日不阴今见稀。
鼓舞万方观德化，转移一世属天机。
朝廷有道吾君圣，办作升平老布衣。
谒延平王庙 其四
蔡德辉（清代）

才尤刚决节尤坚，和议连番总不然。百计筹谋惟报国，一时流不况名贤。

便教藩服能成事，其奈孱躯不永年。史册流芳终有分，漫将遗恨播诗篇。
耍鼓令
陈晔（宋代）

化日长。政莺语，啭新篁。到处园林垂绿幄，槐风细，梅雨凉。见庭户，瑞霭回翔。拥真仙，鸾驭临华堂。阗阗珠履争相庆，笙箫奏，绮筵张，捧玉觞。好深酌九霞浆，舞袖弓弯呈妙态，更……。
醉吟五首 其四
方回（元代）

窃评先民诗，尚复有长短。后进与兹事，我意终不满。

语言岂不工，良欠旨意远。音节混淫哇，气习泥季晚。

顾于五柳公，独左为刘袒。异哉晋宋间，有此昭华管。

日以酒酹之，一□或百返。
春夜
刘兼（唐代）

薄薄春云笼皓月，杏花满地堆香雪。

醉垂罗袂倚朱栏，小数玉仙歌未阕。
寿李悦斋五首和三劳使尹使君韵
程公许（宋代）

宇县风尘暗，军需色目繁。
时机宁我待，心事向谁论。
膻聚虮争慕，泉深骥渴奔。
非公能借箸，猛虱恐徒扪。
智海入罗浮送以四偈 其一
陈子壮（明代）

浩劫微尘本自该，钵头何以向山隈。说来海上曾浮峤，方信人间有渡杯。
次韵酬何伯修
刘弇（宋代）

广场较艺号肩摩，笔挫千人敏若梭。共喜此声传烜赫，直应无物避爬罗。

雅音尚汩多哇郑，荆璞谁收屡献和。洗眼今看色丝语，快于执热濯东波。
春多日
施枢（宋代）

春到溪山已近旬，寻春犹自负深情。
爱闲长向梅边立，趁暖时从竹下行。
苦乏诗材无可借，更嫌酒病有余酲。
算来岂是因名利，才有关心便不清。
陈使君生日二首 其二
周孚（宋代）

控鲤云烟外，钓龙溪水边。遗踪犹可见，故老不虚传。

道岂容捐物，功须解补天。看渠落公后，纵健只臞仙。
辛未岁旦用苏子由韵成两诗寄诸子侄 其一
李光（宋代）

朋游族党死生分，老寿今居第二人。松竹饱经炎海瘴，柳梅空想越溪春。

身行九折心无转，息住三田气自新。白昼渐长窗日暖，始知羲驭解停轮。
汉老弟寄和花发多风雨人生足别离韵十绝因和之 其五
虞俦（宋代）

有酒不浇坟上土，浮花浪蕊何须数。营巢燕子恰迎风，逐妇鹁鸪还唤雨。
明觉山中始见梅花戏呈妙明老
王铚（宋代）

急晷驰轮岁将歇，我更荒村转冰辙。
凝岩万物冻无姿，水墨陂塘葭苇折。
是谁向背此间来，破萼梅花伴幽绝。
遥山谁恨天作愁，澹尽眉峰半明灭。
清香自鸿不因风，玉色素高非斗雪。
竹篱凝睇一凄凉，沙水澄鲜两明洁。
天仙谪自广寒宫，定与桂娥新作别。
尚怜孀独各自望，多情与照黄昏月。
从来耐冷月中人，一任北风吹石裂。
漫劳粉镜学妆迟，欲写冰肤画工拙。
千古无人识岁寒，独有广平心似铁。
我因花意拂埃尘，尚恐人传向城阙。
诗成火暖夜堂深，地炉细与山僧说。
二湘
孔武仲（宋代）

斯文常绝息，二子振波澜。
旧国清风在，荒阡古木残。
苍苔生閟宇，斜日下长竿。
求福今无数，不将陈蔡看。
梅花十绝追和张文潜韵
王之道（宋代）

冬温开遍向东枝，映日含风万玉姬。
何必霓裳掩前古，清癯端不羡丰肥。
咏松
胡仲弓（宋代）

萧萧琴瑟鸣，洒洒霜露下。
愿期素心人，同游明月夜。
常山道中
曾丰（宋代）

闽广江湖人造朝，水行陆出路迢迢。
谁知鸥鹭为高尚，我与江山是久要。
多诈青云犹见诱，少恩白发不相饶。
往哉粗办老焉计，三径一丘归自聊。
疏帘剩有玲珑月，曾照西江诗酒筵赠沈鲁瞻
柯煜（清代）

男儿踪迹误浮沉，把臂相于快入林。客馆因依同雁序，霜天酬唱作龙吟。

一灯分照还家梦，千里谁明抱璞心？请念退之论驽骥，莫将高价索黄金。
富贵
邵雍（宋代）

富贵如将智力求，仲尼年少合封侯。
世人不解青天意，空使身心半夜愁。
赠苗端公二首
薛能（唐代）

繁总近何如，君才必有馀。身欢步兵酒，吏写鲁连书。

坐默闻鼙吹，庭班见雪初。沉碑若果去，一为访邻居。

至老不相疏，斯言不是虚。两心宜一体，同舍又邻居。

晓角秋砧外，清云白月初。从军何有用，未造鲁连书。
过灰埠驿次施愚山先生韵
袁藩（清代）

沙落随风转，秋蝉静夕亭。雨连村尽黑，山近海偏青。

古木悲残照，秋光点鬓星。可能留一憩，归梦不为醒。
沁园春 其二十四 送朱凤泉秋官北上
夏言（明代）

玉瓒清仪，朱弦逸韵，文采超群。羡早岁登科，英华振发，名区作羡，惠爱流闻。

简召秋台，班趋晓陛，乡曲衣冠共五云。惊老眼，念一时佳士，谁更如君。

当年扈跸南巡。记春日、相看袂忍分。正尔向山中，养成经济，我从天上，辍却丝纶。

丹桂堂中，灵溪桥畔，绿树清江日未曛。相送好，喜游山得伴，别酒成醺。
送潘端州出殡以风甚渡江中流而不济有作
洪朋（宋代）

戒徒事晨征，肃舲逗江浒。屯云蔽寒岑，冲飙卷秋浦。

波惊飞橹妨，景短执引阻。垂堂戒曩哲，矧乃将恐惧。

长年告我还，风力方轩举。恍疑柳车张，犹认鹭缞聚。

蹙浪郁飞翻，涌烟迷处所。江水日夜流，何由赏心晤。
木兰花慢·莺啼啼不尽
戴复古（宋代）

莺啼啼不尽，任燕语、语难通。这一点闲愁，十年不断，恼乱春风。一来故人不见，但依然、杨柳小楼东。记得同题粉壁，而今壁破无踪。
兰皋新涨绿溶溶。流恨落花红。念着破春衫，当时送别，灯下裁缝。相思谩然自苦，算云烟、过眼总成空。落日楚天无际，凭栏目送飞鸿。
新秋
赵崇礼（清代）

去郭曾无远，今人不易寻。高林初叶坠，秋雨一帘深。

老态惭香稻，孤怀傍素琴。杜鹃声未歇，何可听层阴。
彼莲之美
曾丰（宋代）

受知濂溪，爱莫助之。
邹子知之，久而敬之。
怀古
吕本中（宋代）

买臣负薪行且歌，其妻羞缩悲蹉跎。季子归佩六相印，骨肉歆羡缘金多。

人生穷达等幻灭，贫贱何忧贵何悦。争如饥采首阳薇，不慕皋夔希稷契。

贪功徇名世莫嗤，拖金曳紫同儿嬉。一朝祸至几发冢，却思衣布丹徒时。

丹徒风月依然好，尔自升沈委荒草。草长木拱荒烟寒，此恨年年向谁道。
用明发不寐有怀二人为韵寄李秉彝德叟 其三
黄庭坚（宋代）

人生不如意，十事恒八九。未见历下人，徒倾历城酒。

从来亲骨肉，不免相可不。但愿崇事实，虚名等箕斗。
晋宗庙歌十一首 其五 颍川府君登歌
傅玄（魏晋）

于邈先后，实司于天。显矣皇祖，帝祉肇臻。本支克昌，资始开元。

惠我无疆，享祀永年。
过五木呈薛岁星先生时先生薙发称米和尚
周亮工（清代）

老鹤鸣深夜，林孤五木残。蓬蒿前太守，尘土旧衣冠。

蔓草锄瓜瘦，荒村索米难。梅花堂下雪，入望水漫漫。
朝阳赞
释绍昙（宋代）

破襕衫，闲拦擞。
穴鼻针，穿不透。
穿得透，日出扶桑，
朝朝如旧。无丝线，
拽不断。尽力提撕，
日势稍晚，驴年成片段。
和黄秀才鉴空阁
苏轼（宋代）

明月本自明，无心孰为境。
挂空如水鉴，写此山河影。
我观大瀛如，巨浸与天永，九州居其间，无异蛇盘镜。
空水两无质，相照但耿耿。
妄云桂兔蟆，俗说皆可屏。
我游鉴空阁，缺月正凄冷。
黄子寒无衣，对月句愈警。
借君方诸泪，一沐管城颖。
谁言小丛林，清绝冠五岭。
苦哉行
朱朴（明代）

年荒莫蠲粮，蠲粮民益荒。岁歉莫赈济，赈济民益伤。

虚名及小户，米入官家仓。仅为公门需，那得充饥肠。

苦哉复苦哉，淫雨天降殃。但闻流水声，不见白日光。

菜甲短栖亩，麦苗已委黄。湿薪及烂槎，其价十倍强。

二月春已半，桃李无艳阳。出门泥淖深，况复多虎狼。

苦哉难重陈，泪下沾衣裳。
点绛唇·离恨
苏轼（宋代）

月转乌啼，画堂宫徵生离恨。美人愁闷。不管罗衣褪。
清泪斑斑，挥断柔肠寸。嗔人问。背灯偷揾，拭尽残妆粉。
留题南山
时彦（宋代）

青松夹道英州路，终日千岩万壑间。唯是看山心不足，又携兵妓看南山。
湖山游乐卷为薛楹题
徐溥（明代）

公子南游日，湖山兴最长。凤台芳草绿，鹭渚落花香。

银甲来红袖，瑶琴出锦囊。烟霞登碧巘，风月泛沧浪。

对景开诗卷，追欢送酒觞。五云天只尺，回首思茫茫。
日本刀歌
欧阳修（宋代）

昆夷道远不复通，世传切玉谁能穷。
宝刀近出日本国，越贾得之沧海东。
鱼皮装贴香木鞘，黄白闲杂鍮与铜。
百金传入好事手，佩服可以禳妖凶。
传闻其国居大岛，土壤沃饶风俗好。
其先徐福诈秦民，采药淹留丱童老。
百工五种与之居，至今器玩皆精巧。
前朝贡献屡往来，士人往往工辞藻。
徐福行时书未焚，逸书百篇今尚存。
令严不许传中国，举世无人识古文。
先王大典藏夷貊，苍波浩荡无通津。
令人感激坐流涕，锈涩短刀何足云。
隐父见示和章再用前韵
郭印（宋代）

关西千户侯，分此霜根独。
几年用幽意，列屋攒苍玉。
如闻手自种，培养非一掬。
高标邈何所，於焉识面目。
验笑桃花红，眉憎杨柳绿。
颀然立儿孙，挺操异群木。
我尝听馀音，球琳响山谷。
当约嵇中散，携琴此间宿。
和李都统诗
辛弃疾（宋代）

破屋那堪急雨淋，且欣断港运篙深。
老农定向中宵望，太岁今年合守心。
过街塔原功名之曰雪窦又谓之名利关窦言其状关言其实也过之有感赋二口号 其二
许有壬（元代）

石城琼璧耸浮屠，一窍开通作要途。为问几人能不窦，更从窦外觅江湖。
愁倚阑 宫槐
贲黄理（清代）

槐生耳，昼初长。倚明光。枝上鸦雏争哺急，坠红墙。

阁外云上瑶雏。槎枒屈、曲影微茫。迟日浓阴迎翠辇，胜昭阳。
梅岭有松无竹
曾丰（宋代）

与梅结友问为谁，松竹中含霜雪姿。
竹岂寒盟已仙去，宿心惟有老松知。
纪梦
家铉翁（宋代）

秋来夜气更清明，月朗窗虚梦不成。
似报云间仙仗过，分明听得步虚声。
别鲍溪甫程公亮二子
李流芳（明代）

新安山水是吾乡，头白归来宅半荒。乍见清溪如故旧，每谭黄海欲飞扬。

未能共蜡登山屐，忽漫思随下水航。临别愧君情太厚，冲寒徒步远相将。
客陈园二首 其一
释元肇（宋代）

原上萧条寒食雨，江边牢落苦吟身。朝来也伴园林主，分白移红学种春。
湘州九日城北亭子
张说（唐代）

西楚茱萸节，南淮戏马台。宁知沅水上，复有菊花杯。

亭帐凭高出，亲朋自远来。短歌将急景，同使兴情催。
晓发（一作姚鹄诗）
赵嘏（唐代）

旅行宜早发，况复是南归。月影缘山尽，钟声隔浦微。

星残萤共映，叶落鸟惊飞。去去渡南渚，村深人出稀。
送客水路归陕
韩翃（唐代）

相风竿影晓来斜，渭水东流去不赊。枕上未醒秦地酒，

舟前已不陕人家。春桥杨柳应齐叶，古县棠梨也作花。

好是吾贤佳赏地，行逢三月会连沙。
岁暮绝句 其二
谢重辉（清代）

映阶残雪尚辉光，一笑柴门掩夕阳。屋角梅花争破腊，夜阑消受下风香。
朝中措（饮饯元龄诸公席上戏作）
周颉（宋代）

郧城清胜压湖湘。人物镇相望。秀气谁符楚泽，建安诸子文章。

东风得意，青云路稳，好去腾骧。要识登科次第，待看北斗光芒。
次韵试可岳祠祭土宿斋
释道潜（宋代）

神祠斋馆卧耽耽，五鼓星河屡起瞻。剑佩森森趋帝右，衣冠肃肃奉宸严。

风传远壑松千树，人拥回廊月一帘。四岳旌幢初会散，晨乌声动庙竿尖。
和叠山到山阳郡学四诗
王奕（元代）

神仙无药可医狂，未死男儿未易量。
东海水应随血碧，西山薇亦逐名香。
君臣分义如能尽，天地鬼神终不忘。
自有人心香火在，不消畏垒与桐乡。
云骧阁落成
刘喜海（清代）

九龙蟠屈卧秋山，松径云深掩竹关。双塔夕阳烟树渺，一桥波影鹭鸥间。

多君樽酒牵离绪，迟我梅花索笑颜。结构初成供远眺，记游回溯绍兴间。
人日猎城南会者十人以身轻一鸟过枪急万人呼
苏轼（宋代）

儿童笑使君，忧愠长悄悄。
谁拈白接?，令跨金騕褭。
东风吹湿白，手冷怯清晓。
忽发两鸣髇，相趁飞aa18小。
放弓一长啸，目送孤鸿矫。
吟诗忘鞭辔，不语头自掉。
归来仍脱粟，盐豉煮芹蓼。
何似雷将军，两眼霜鹘皎。
黑头已为将，百战意未了。
马上倒银瓶，得兔不暇燎。
少年负奇志，蹭蹬百忧绕。
回首英雄人，老死已不少。
青春还一梦，余年真过鸟。
莫上呼鹰台，平生笑刘表。
杂诗二十七首 其一
曹勋（宋代）

方塘倒影青天净，幽径生苔绿荫浓。春去得闲观物化，吹凉醒睡喜支筇。
次前韵二首似前育王寺主僧如日
陈著（宋代）

见说东岩弄一斑，万人表立许谁攀。
笑相逢处行云住，谁主谁实相对閒。
抵西宁宿翠林庵与秋霜本源二师乡人冼云中夜话
成鹫（清代）

閒云西并片帆飞，路入东林为蕨薇。曲径日斜行子至，隔山斋罢老僧归。

班荆有客同乡水，洗钵何人话翠微。今夜无弦弹得好，月轮刚照十三徽。
放纸鸢
吴性诚（清代）

海阔天空不碍飞，青霄直上挂晴晖。高排阊阖凌千仞，俯阚沧溟小四围。

健翮当秋鹏路远，遥情隔水雁书稀。好风借得吹嘘力，始信人间线索微。
挽南安钱知军佖
孙应时（宋代）

别我南江去，风帆半夜闻。
苦无为郡乐，已复盖棺回。
契阔空三叹，凋零并一哀。
遥知泣遗爱，愁杀岭头梅。
九月望后梅已数花先黄菊而发喜赋
屈大均（明代）

霜降初寒即吐花，不教黄菊擅陶家。篱边秋色兼春色，别作幽人一岁华。
题灞池二首
王昌龄（唐代）

腰镰欲何之，东园刈秋韭。
世事不复论，悲歌和樵叟。

开门望长川，薄暮见渔者。
借问白头翁，垂纶几年也。
弁山积雪
王中溎（清代）

难分玉柱与金庭，咏罢霓裳舞袖停。银海波翻龙护甲，瑶台花满鹤添丁。

林栖月魄浑同白，梅压云鬟不露青。披氅风流虽已渺，百年吨曲有余馨。
饮校理盛居中家次韵二首一
晁补之（宋代）

骑鸾玉府尽仙真，短羽愁攀天汉滨。
诗懒便应推老手，饮豪独未后诸宾。
宫壶银箭刚知夜，笼烛金华已报春。
倒载微吟笑儿稚，时清宁是习池人。
过钱员外
司空曙（唐代）

为郎头已白，迹向市朝稀。移病居荒宅，安贫著败衣。

野园随客醉，雪寺伴僧归。自说东峰下，松萝满故扉。
太平欢（圣节赐宴）
姚述尧（宋代）

蕤宾奏律，正太平无事，欢娱时节，翘首箫台南望处，两两寿星明彻。和满乾坤，春回草木，瑞霭凝金阙。钧天齐奏，嵩呼隐隐三发。

遥想帝里繁华，庆父尧子舜，赓歌胥悦。黼座传觞仙仗里，拜舞两阶英杰。愠解薰风，恩覃湛露，玉陛笙镛咽。溥天同庆，年年沈醉花月。
溪枫
赵蕃（宋代）

溪枫一萧瑟，溪柳四缤纷。
年事有如此，吾生何足云。
登高欠能赋，有感在斯文。
欲向洲前问，哀音不可闻。
次董彦速示轮老韵三首 其三
谢薖（宋代）

黄花散若金，翠竹森如束。此还有妙义，机发同箭速。

可怜钝根士，每嗟力不足。须知日月疾，仅得羊胛熟。
送吴元素长史致仕
朱诚泳（明代）

缄情才上九重天，乞得閒身宠渥偏。四品进阶金带重，五花裁渥茜袍鲜。

秦城况有连云第，杜曲仍多负郭田。我喜相违复相近，沃心还望仲舒贤。
宿禅寂院
洪迈（宋代）

梦中一叶摇江湖，困睡不觉身篮舆。
眼明佛屋丽丹碧，瓦鸱铁凤凌空虚。
疲民日者困苛索，半作頳尾相濡鱼。
鹈鹕数罟两不置，肯念竭泽明年无。
道人谁与办此事，斤琢千指开渠渠。
颇疑如幻三昧力，上方手揽归吾庐。
了知舌本法轮转，咄嗟檀施争奔输。
不辞割爱一念善，谁谓岁恶穷民愚。
书生袖手对沟壑，力不能援心烦纡。
事无大小成者少，谈说治乱何区区。
调卑弦急诚龃龉，凿圆枘方尤阔疎。
古今罪岁同一口，抚掌一笑皆愚儒。
汲清泉渍奇石置熏炉其后香烟被之江山云物居然有万里趣因作四小诗 其四
朱熹（宋代）

吟馀忽自笑，老矣方好弄。慨然思古人，尺璧寸阴重。
喜雨
徐玑（宋代）

自入春来旱，祈求到夏中。
数朝人尽恐，今夜雨须通。
云气昏独散，雷声隐渐隆。
池鱼先得活，欢喜与予同。
佛印玙禅师赞
释德洪（宋代）

临济正宗，有杨歧会。化四十年，丛林精彩。唯端精神，辩博无碍。

克肖其家，沩仰犹在。后出舒勤，骨面气槩。始自太平，遂游智海。

如法中龙，游戏三昧。玙也其后，斫额前辈。要识当年栗棘蓬，白藕火中香不改。
雪后日出三绝句 其三
项安世（宋代）

六日阴寒一夜成，梦回秋月照窗明。开门一雪深三尺，展尽寒威便放晴。
击磐老人
王昌龄（唐代）

双峰褐衣久，一磐白眉长。
谁识野人意，徒看春草芳。
送史同叔知池州 其一
孙应时（宋代）

弄水亭无恙，青溪古画图。民风最淳朴，郡计足枝梧。

汉玺行褒召，潘舆且燕娱。平生故人意，未改岁寒无。
晚秋陪崔阁老、张秘监阁老、苗…斐然酬和有愧芜音
权德舆（唐代）

方驾游何许，仙源去似归。萦回留胜赏，萧洒出尘机。

泛菊贤人至，烧丹姹女飞。步虚清晓籁，隐几吸晨晖。

竹径琅玕合，芝田沆瀣晞。银钩三洞字，瑶笥六铢衣。

丽句翻红药，佳期限紫微。徒然一相望，郢曲和应稀。
送黄推官
胡宿（宋代）

秀极武夷峰，清才气所融。香名传日下，胜范迪时中。

大对承三道，清篇滞半通。新吟池草绿，故事幕莲红。

参画文无害，沈英位未充。谈高起废疾，檄壮愈头风。

圭璧严书殿，房心敞帝宫。行颁上方笔，客特荐扬雄。
东冶亭
杨备（宋代）

忍泪相看酒共持，一生心事几人知。
年年折尽东亭柳，此别绵绵无尽期。
雪中夜坐杂咏十首 其一
徐瑞（宋代）

数间老屋云松下，半亩方塘水竹村。先生观化耿独坐，不觉寒深雪塞门。
题吴山伍子胥祠
强至（宋代）

江上胥山古木阴，祠堂气象亦萧森。
江云不散忧君色，山月犹明死国心。
迁史简编今断缺，吴人牲酒日肥深。
鄙怀异代悲忠烈，一拜威灵泪满襟。
褫亭道中 其二
韩邦奇（明代）

落日旌旗摇曳，晚风鼙鼓填諠。新柳满堤春色，长杨夹道黄昏。
绝句六十四首
张伯端（宋代）

纵识朱砂及黑铅，不知火候也如闲。
大都全藉维持力，毫发差殊不作丹。
二十九日早步
韩淲（宋代）

行行行过水东头，路窄因而缓慢游。草木华滋翻宿雨，山凉尤觉是新秋。
秋日再寄
晁采（唐代）

珍簟生凉夜漏馀，梦中恍惚觉来初。魂离不得空成病，

面见无来浪寄书。窗外江村钟响绝，枕边梧叶雨声疏。

此时最是思君处，肠断寒猿定不如。
梅花喜神谱 其六 大开一十四枝
宋伯仁（宋代）

水精行素鳞，琉璃走夜光。铭垂日日新，万古稽商汤。
代寿李参预雁湖先生五十韵
程公许（宋代）

仙李蝉嫣系绪长，彤岩谱牒自曹王。
滔滔江汉流波漫，濯濯芝兰奕叶芳。
陵井已偕儒术显，异岩尤擅史才良。
榆枌倍借钧重，阀阅高腾万丈光。
在昔五之皆瑞晋，祗今三薛共推唐。
何人说似公安诞，趺坐众来见未尝。
不是老聃钟瑞异，也应太白减精芒。
直从上界飘霞佩，来向尘寰艳织襄。
疑梦无因嗤卫玠，问炊不馅经元芳。
鲤庭早熟兰膏读，蟾窟浓分桂子香。
秘馆繙书推博洽，著庭细史极精详。
归来两郡驱红旆，还入修门荷紫囊。
议礼挽回周典制，代言直似汉文章。
一朝谁作兵端启，万里应劳使指将。
射雁子卿归亦幸，弃豚窦宪势方张。
披肝九陛狞群吠，回首三边已战场。
妙选何心荣宠利，扶颠有意为周防。
事难忍作抽身计，几密主明疾恶肠。
鸾凤得朋应渐集，鸱鸮铩羽可能翔。
鱼头熟念衣宽带，虎士欢趋气涌现汤。
诏下九天衔袖满，人知二府画谋臧。
古来所贵真儒用，天定何忧敌国强。
刑典已先明两观，和盟便许复侵疆。
论功自合专台席，谗口胡为弄巧簧。
三载峨峰听鹤唳，九年社祗龟藏。
疏疏竹色黄青琐，滟滟湖光映画廊。
晓案圣经研蕴奥，夜窗古史阅兴亡。
烟霞趣疑成痼，风雨清吟乐对床。
谁遣白驹歌逸豫，未应绿野久徜徉。
情知萧艾糅芳泽，手艺衡兰储糗粮。
拟辅皇舆休偾轴，莫令中道叹无航。
新衔宠自乾坤施，继廪恩疏雨露襄。
公论在人元不泯，精忠报国谅难忘。
慨思周道忧如捣，常恐幽风怨缺斨。
九世陵园无复理，百年玉帛不能偿。
鸾旂龙驭龙犹西浙，貂帽狐裘满大梁。
休怪穷猿能倔强，且防新羯重披猖。
梦疑谢驾游春墅，望渴商霖泽旱秧。
借问孤舟横野渡，谁为一柱屹明堂。
会看马道遮于叟，并遣筹帷出子房。
勤恤民心延命脉，精搜人物整朝纲。
国威久民宁终屈，事会时来岂有常。
决眦三阶明象纬，为渠一矢殒天狼。
日高宫线初添绣，雾翁门弧记设桑。
盛事满堂皆象服，荣观三寿簇霞觞。
拟将善颂祈周斗，空有遐思恋也墙。
期与八荒开寿域，也荣枯卉舞春阳。
诗书泽厚床堆笏，竹帛勋高绣织裳。
与国同休山若砺，锡公难老寿如冈。
丹成却结乔松侣，驾鹤三清乐未央。
代诸弟侄得斝字
郭之奇（明代）

出门无他事，青春有馀暇。先生命我从，竹马随予驾。

童冠沂雩命，少长崇山下。古人会心处，复为今人假。

是日惠风和，淑气交参差。山卉不一名，皋兰可亲炙。

行行忽已疲，芳草犹堪藉。双岩未易前，游人莫相讶。

循循学步趋，终抵烟霞架。此身既临高，下视多惊怕。

低语问前山，云梯谁许借。天路谅非遥，有志安能罢。

洗杯酌流泉，取味如佳蔗。攀林动飞鸟，每畏松光泻。

薄暮共回裾，举手向山谢。人多恋馀春，我云未卜夜。

幸从春山游，始识春云化。何必满三杯，自当浮一斝。

携得山花归，敛意从书舍。会当时努力，不使春即夏。
虞主歌
佚名（宋代）

转紫芝。指东都帝畿。愁雾里、箫声宛转，辇路逶迤。那堪见、郊原芳菲。日迟迟。对列凤翣龙旗。轻阴黯四垂。楼台绿瓦沍琉璃。仙仗归。寿原清夜，寒月掩褕褘。翠幰雕轮，空反灵螭。憩长岐。嵩峰远，伊川渺弥。此时还帝里。旌旛上下，葆羽葳蕤。天街回、垂杨依依。过端闱。阊阖正辟金扉。觚棱射暖晖。虞神宝篆散轻丝。空涕涕。望陵宫女，嗟物是人非。万古千秋，烟惨风悲。
和叔夏十绝一宿云峰寺二到韩公庄三饭草衣岩
胡寅（宋代）

跨溪临岸各清真，上客来临景更新。
幽树好花修竹色，相鲜浮动镜中春。
送莫和中刑部致仕归吴兴
韦骧（宋代）

司刑华省健精神，容易飞章便乞身。未老先休多有志，似君勇乞几何人。

安车渐远京尘路，归棹仍追霅水春。而我区区尚持禄，自惭乡境谩为邻。
赋虚谷黄子羽所藏吴山西墨兰三章
陈著（宋代）

虚谷兮委蛇，云英英兮日迟迟。
繁阴兮土滋，兰之生兮彼桃李其安知。
送归开甫之信都（有引。开甫即震川先生熙甫
俞允文（明代）

百里长城县，山回万壑纡。
阳坡眠觳觫，阴洞产于菟。
紫笋披云眠，青兰带草锄。
土风饶险劲，案牍少欢愉。
卓茂存心古，钟离与众殊。
名高翻忤俗，道大不因愚。
此日腾交戟，何人悔失珠。
九方沉藻镜，万匹混迍夬。
自是龙为友，无烦舄化凫。
周王求八骏，非尔欲谁须。
喜雪次侯宰韵
喻良能（宋代）

冻笔难成授简章，寒光先到读书堂。
乱飘扑面如平叔，几点侵眉似马良。
赤壁
岳珂（宋代）

周郎二十四年少，盖世功名随一燎。
亲提三万走曹瞒，不以敌勍恨兵少。
豫州失匕已胆折，一日目明惊二妙。
最怜黄盖不知名，吏士相从倚营啸。
阿奴火攻本无策，破竹自繇人不料。
贪降纳侮理固宜，泥淖华容几尽剿。
西来行师有绝地，毋乃重诒千古笑。
镞湛纵是差可认，鼎峙讵关谋所召。
二乔春锁何足言，从此天光遂分耀。
我闻汉贼久染指，奋毒摇牙噬江表。
八荒囊括岂复遗，一蹙吴宫已为沼。
当时乘胜下部骑，考地当居楚南徼。
蒙冲逆斗须上流，揖寇那容越津要。
武昌霸基跬步耳，肯使国畿纷戟旐。
坡仙访古特寓意，横槊雄姿谁与吊。
故将异地眩疑辞，政恐因讹启讥诮。
沧浪六月卷晴雪，历历江山人物眇。
崩空乱石今几存，仿佛栖巢尚惊鸟。
夜深刁斗声四发，星斗满空群籁悄。
便须唤起紫绮裘，孤鹤南天楚江晓。
忠武侯
李覯（宋代）

齐霸燕强旧有基，当年管乐易为奇。
何如新野羁栖后，正值曹公挟帝时。
指画二州收汉烬，安排八阵与天期。
才高命短虽无奈，犹胜隆中世不知。
圭示急须制作亭当喜成一绝
陈起（宋代）

博古图中无此样，繄谁匠意巧胚胎。
槐堂新送黄封酒，便可冲寒暖一杯。
游澹岩偶得二绝
袁镇（宋代）

谁道灵仙擘不开，天然琼室与瑶台。
涪翁句重曾相识，料想烟霞许我来。
赵跃斋彭翰文两太史自滇南典试归饮余七一草堂酒酣跃斋出诗扇以赠诗乃试院作也依韵酬之
刘青芝（清代）

柴门花柳锁风烟，迎客檐前月正圆。四座欢声摇烛彩，三更杯正倒星躔。

论心漫许陈雷友，顾步终输李郭仙。入手青团光怪起，半天飞堕白云篇。
仲夏过灵瑞招提
王恭（明代）

夜半青山有梵音，晓携清兴问珠林。烟霞路转禅扉静，薜荔花香野殿深。

旧入影堂空叹逝，新来释子未知心。应怜法社荒凉久，祗苑何因复布金。
田家行
惠士奇（清代）

二月青虫初化蝶，三月红蚕欲断叶。桑榆门巷绿阴成，四月家家缫白雪。

屋边豆苗垂宛宛，雁齿丛长雀梅短。道中历乱虾蟆衣，昨夜风来牛迹满。

竹鸡啼罢楚鸠语，十日田家九日雨。平旦开门看天色，声声老扈催收麦。

日出腰镰向陇头，桑间惊起黄离留。
送刘竹间归庐陵
仇远（元代）

驿路梅花漠漠寒，绒衫絮帽出长安。悬知客久归心切，自觉交长别语难。

春入西江随马去，山留残雪待人看。青原白鹭如相问，十载湖滨只钓竿。
上书谏吴王
枚乘（两汉）

臣闻得全者昌，失全者亡。舜无立锥之地，以有天下；禹无十户之聚，以王诸侯。汤武之土不过百里，上不绝三光之明，下不伤百姓之心者，有王术也。故父子之道，天性也。忠臣不避重诛以直谏，则事无遗策，功流万世。臣乘原披腹心而效愚忠，惟大王少加意念恻怛之心於臣乘言。

夫以一缕之任系千钧之重，上悬之无极之高，下垂之不测之渊，虽甚愚之人，犹知哀其将绝。马方骇鼓而惊之，系方绝，又重镇之。系绝于天，不可复结；坠入深渊，难以复出。其出不出，间不容发。能听忠臣之言，百举必脱。必若所欲为，危於累卵，难於上天；变所欲为，易於反掌，安於泰山。今欲极天命之上寿，弊无穷之极乐，究万乘之势，不出反掌之易，居泰山之安，而欲乘累卵之危，走上天之难，此愚臣之所大惑也。

人性有畏其影而恶其迹者，却背而走，迹逾多，影逾疾；不如就阴而止，影灭迹绝。欲人勿闻，莫若勿言；欲人勿知，莫若勿为。欲汤之凔，一人炊之，百人扬之，无益也，不如绝薪止火而已。不绝之於彼，而救之於此，譬由抱薪而救火也。养由基，楚之善射者也，去杨叶百步，百发百中。杨叶之大，加百中焉，可谓善射矣。然其所止，百步之内耳，比於臣乘，未知操弓持矢也。福生有基，祸生有胎；纳其基，绝其胎，祸何自来？

泰山之霤穿石，殚极之绠断干。水非石之钻，索非木之锯，渐靡使之然也。夫铢铢而称之，至石必差；寸寸而度之，至丈必过；石称丈量，径而寡失。夫十围之木，始生如蘖，足可搔而绝，手可擢而抓，据其未生，先其未形。砻蹐底厉，不见其损，有时而尽。种树畜养，不见其益，有时而大。积德累行，不知其善，有时而用；弃义背理，不知其恶，有时而亡。臣原大王熟计而身行之，此百世不易之道也。
暮春杂兴 其四
葛起耕（宋代）

兰杜初芳湘水春，鹧鸪啼处草如茵。双鱼不寄衡皋信，空有灯花入梦频。
老桂古字韵
陆文圭（元代）

人受气之精，百岁惊风雨。
少壮会有衰，神散无复聚。
木受气之偏，生旺寄于土。
枝乾老更奇，花叶落仍吐。
君看出中桂，秋露滴金乳。
种者是何人，尝者经几生。
天香入酒冽，吸月空怀古。
素娥笑白发，对影独起舞。
白帝城楼
杜甫（唐代）

江度寒山阁，城高绝塞楼。翠屏宜晚对，白谷会深游。

急急能鸣雁，轻轻不下鸥。彝陵春色起，渐拟放扁舟。
梁洁夫幽居林宇靓深规画幽邃不类贵第宛然山林辄得七咏以广命名之伟 其一 悦礼
曹勋（宋代）

伯鸾远业列仙癯，聊欲藏修六艺初。肯费精神作无益，要回清节入诗书。
灯夕二首 其二
刘克庄（宋代）

本子流传自柳荣，著行线綵斗鲜明。似从傀儡家传出，又说熙河帅教成。

边地烽烟差向里，中州灯火尚承平。何尝夜夺昆崙隘，真为君王奏凯声。
题刘寺僧房
杨万里（宋代）

曾醉山间金叵罗，山应识我我怀他。
顿添花竹明松桧，依旧菰蒲暗芰荷。
试问锦屏无恙否，向来梅树巳无多。
未须看遍新亭榭，胜日重来一一过。
雪交亭故址吊张阁部鲵渊先生
姚燮（清代）

军藩故巷有悲风，一线城厓棘路通。止水在心天亦鉴，环山为国月常中。

冬青蜀魄愁朱鸟，晚翠南溟挂白虹。补怛遗坟吾昔拜，栀花如雪耀澄空。
秋怀
汪绎（清代）

不见家山近四年，水窗风物较清妍。寒宵酒引蘧蘧蝶，倦眼花蒙薄薄烟。

成佛已甘灵运后，思归肯让季鹰先。黄金相印休夸诩，争似城南二顷田。
梁父吟
李锴（清代）

齐云阴，鲁水深。上客如有意，听我梁父吟。梁父在何许，乃在泰山下，时有白云如白马。

蔽翳三十六凤皇，雄如乌，雌如鸦，翩然即之喑以哑。

日月大明，雷霆震惊。纩塞睫合，夺重于轻。不如假我双羽翼，吾欲御之东过临菑城。

城中管鲍化为土，不见泰山见梁父。
乡禅嵩老集古人佳句成诗编成巨帙以示余钦不
杨梦信（宋代）

胸中历历古人诗，妙用纵横自一机。
管得杜韩惊且泣，斓斑要一百家衣。
学诗元不离参禅，万象森罗总现前。
触著见成佳句子，随机饤饾便天然。
苕溪晚泊
程以南（宋代）

一笑苕溪上，微茫驻日曛。鹭沙行个字，鱼水呷圆纹。

晚色三家市，秋容几树云。行藏知有分，莫诵北山文。
修竹宴客东园
黄庚（元代）

二月春光泼眼深，携樽宴客小亭东。
酒当半醉半醒处，春在轻寒轻暖中。
拂槛柳添吟鬓绿，压阑花妒舞衣红。
晚来听唱梁州曲，声绕吴姬扇底风。
送王舍人之燕山
俞德邻（宋代）

柳媚花明二月天，金羁络马路三千。鳣鲸得意纵溟壑，蛙蚓无知闹坎泉。

今古不磨惟正理，是非何必待他年。离骚已信多忠愤，珍重毋忘鸨羽篇。
是夕留饮至丙夜诘旦再呈此章
胡应麟（明代）

紫极方延伫，黄扉乍卜欢。上公能结袜，羁客尽弹冠。

玉脔移中禁，琼浆出大官。夜阑台斗色，清切动长安。
雨后十小绝以一雨洗残暑万家生早凉为韵 其五
章甫（宋代）

百岁已逾半，知复几寒暑。此事当究观，勿共俗子语。
雷发散雨书怀
刘宰（宋代）

轰雷惊散半空雨，赫日冲开万里云。依旧炎炎还酷暑，南来犹幸有晴薰。
少年游 送春
陈珍瑶（清代）

絮飞花舞，红消香暗，楼外夕阳斜。庭院深深，帘栊悄悄，春去到谁家。

梦回怕见梨花落，静掩绿窗纱。不管莺愁，任它蝶怨，闲坐读南华。
寄题周至厅前双不 两不自仙游山移植县厅。
白居易（唐代）

忆昨为吏日，折腰多苦辛。
归家不自适，无计慰心神。
手栽两树不，聊以当嘉宾。
乘春日一溉，生意渐欣欣。
清韵度秋在，绿茸随日新。
始怜涧底色，不忆城中春。
有时昼掩关，双影对一身。
尽日不寂寞，意中如三人。
忽奉宣室诏，征为文苑臣。
闲来一惆怅，恰似别交亲。
早知烟翠前，攀玩不逡巡。
悔从白云里，移尔落嚣尘。
喜郑生子尹珍自播至
俞汝本（清代）

握手疑梦寐，君胡独客来。荒城一相见，无语且含杯。

当代祇数子，百年谁是才。黄花未销歇，期尔素心陪。
为人赠美人诗
刘孝绰（南北朝）

巫山荐枕日，洛浦献珠时。一遇便如此，宁关先有期。

幸非使君问，莫作罗敷辞。夜长眠复坐，谁知暗敛眉。

欲寄同花烛，为照遥相思。
诗偈 其一五四
庞蕴（唐代）

报汝寻真理，偷生佯不闻。及其身命卒，心口便纷纭。

我命不能与，将钱别雇人。为读如来教，救护我精神。
夕
成彦雄（宋代）

台榭沈沈禁漏初，麝烟红蜡透虾须。

雕笼鹦鹉将栖宿，不许鸦鬟转辘轳。
怀西庄四首 其四
黄衷（明代）

□□木落寂无喧，陶鼎烟微野气昏。几个鱼凫还作侣，数家鸡犬自成村。

松披玉粒霜前饭，梅放琼英月下门。闲据胡床读周易，乾坤何处不私恩。
王表臣忘机堂次蔡德符韵
释德洪（宋代）

风埃九陌吹冠巾，冻蚁旋磨无富贫。忧患著人骨肉隔，奔势熏天吴楚亲。

何妨社栎神其拙，壑舟不暇供岁月。句法不医霜鬓秋，迩来览镜茎茎雪。

蔡侯大家言不诬，笔端五色图空虚。酒阑耳热题诗处，豪放超逸先锋车。

古来百局坐奇智，并头暗中争射利。对人含笑真含沙，幻影浮屠同一世。

世味甘于涴蜜刀，舐之割利那可逃。痴儿坐守忘啼哭，乃欲避就空勤劳。

君看秋风秀江叟，枯木形骸外尘垢。屋下沙鸥交友同，耳边胜利蚊雷吼。

水光绿静山青葱，意行回反遭路穷。莞然一笑答山谷，忽见幽林小径通。

我诗赠君无杰句，碧湾明月不可取。游人欲上忘机堂，请哦蔡侯醉时语。
白髭
袁燮（宋代）

人生恶白髭，镊去恨不速。
欲留少年容，藻饰欺盲俗。
欺人实自欺，举世迷不复。
黄叶陨秋风，明年会重绿。
髭白不再黑，白白长相续。
光阴驹过隙，转盼黄粱熟。
青春挽不住，暮景暗相促。
古人少壮时，耳目万夫瞩。
今我忽已老，事业未丝粟。
蒲柳不禁秋，抚已堪恸哭。
成功固有分，进德岂不足。
忽将六尺躯，终身甘退缩。
白髭谨勿摘，留以警录录。
勇奋千里骥，懈怠辕不跼。
人生百种病，厥根在多欲。
芟夷蕴崇之，庶使茂嘉谷。
每怀风木感，悲痛缠心曲。
立身扬令名，此罪傥可赎。
旦旦鉴白髭，进进毋身辱。
报师恩
王哲（金朝）

为何不倦写诗词。这个明因只自知。一笔书开真正觉，三田般过的端慈。回光返照缘观景，固蒂深根恰及时。密锁玄机牢闭户。唤来便去赴瑶
贤者之孝二百四十首 其八十三 邓禹
林同（宋代）

功臣三十二，佩剑蔼云台。第一人知否，曾为孝母来。
草堂
刘望之（宋代）

风月藏诗骨，流离赋病骸。
不禁一饱死，空遗百生怀。
树秀天通陇，山娇客语淮。
壁间无半偈，无乃望君崖。
咏醉
杨亿（宋代）

刘伶石五斗，康成三百杯。
欹斜星弁侧，嵬峨玉山颓。
人语蜩螗沸，天形帟幕开。
应知是狂药，何不学颜回。
赠别游子明
赵蕃（宋代）

频年此地几维舟，愧费主人鸡黍留。
只道双凫已朝帝，那知一鹗尚迟秋。
小能过我谈不恶，重复别君空作忧。
问讯东归所经历，但云岩石过丫头。
柳枝词
武衍（宋代）

灵和殿里最风流，三月飞花满御楼。
换得玉人眉样巧，一春浑不下帘钩。
溪桥晚立示诸郎
陈献章（明代）

溪边明月扫不去，竹下清风时一呼。天与乃公供打睡，莫安桥板引樵渔。